অবশেষে সন্ধান পাওয়া গেল মাঝের কাণ্ডে নিখোঁজ শ্রমিকের। সকাল ৬টা ৩০মিনিটে মাঝেরহাটে ধ্বংসস্তুপের ভিতর থেকে উদ্ধার হল এক শ্রমিকের দেহ।
মঙ্গলবার বিকেল সাড়ে চারটে নাগাদ কেঁপে ওঠে মাঝেরহাট ব্রিজ। তার নীচেই মেট্রো রেলের নির্মাণকর্মীদের কয়েকটি ঝুপড়ি ছিল। দুর্ঘটনার সময় সেখানে রাতের শিফটের শ্রমিকেরা ছিলেন বলেই দাবি করেছিলেন অন্যান্য শ্রমিকরা। তবে ধ্বংসস্তূপ সরাতে বেগ পেতে হয় উদ্ধারকারীদের। বড় মেশিন নিয়ে এসে ধীরে ধীরে ব্রিজের ভেঙে পড়া স্ল্যাবগুলিকে সরানোর কাজ শুরু হয়। বৃষ্টি ও কম আলোর কারণেও উদ্ধার কাজে অসুবিধা হয়েছিল। একে একে বেরিয়ে আসে দুই নিখোঁজ ব্যক্তির দেহ। প্রশাসনের পক্ষ থেকে যুদ্ধকালীন তৎপরতায় উদ্ধার কাজ চললেও কোন খোঁজ পাওয়া যায়নি গৌতম মণ্ডলের। 
 

এই বিষয়ে অন্যান্য খবর

সেতু সংস্কার করুন, মুখ্যমন্ত্রীর উদ্দেশে আর্জি মৃত সৌমেনের মায়ের
ফের দেহ উদ্ধার মাঝেরহাটে, হাহাকার ভেঙে পড়া ব্রিজের নীচে


মুর্শিদাবাদ থানার তেঁতুলিয়ার বর্ডারপাড়া এলাকার বাসিন্দা গৌতম মণ্ডল এক বছর আগে রেল প্রকল্পে শ্রমিক হিসেবে যোগ দেন। কয়েক দিন ছুটি কাটিয়ে সোমবার ফের কাজে যোগ দেন গৌতম। শ্রমিকদের অস্থায়ী তাঁবুতে তিনি রান্নার কাজ করতেন।
প্রায় মাসখানেকের জন্য বাড়ি ফিরেছিলেন গৌতম। গত সোমবার ফের এই মেট্রো রেলের কাজে যোগ দেন তিনি। গত ৪ সেপ্টেম্বর দুর্ঘটনার কিছু আগেই বাড়িতে ফোনে স্ত্রীর সঙ্গে কথা বলেন গৌতম মণ্ডল, সংবাদমাধ্যমে দাবি করেছিলেন গৌতমের স্ত্রী অনিতা মণ্ডল। 
গত দু’দিন দেহ না পাওয়ায় উৎকণ্ঠার প্রহর কাটিয়েছে তার পরিবার। বাড়িতে এসেছেন বিধায়ক-সহ প্রশাসনিক কর্তা ও আধিকারিকরা। অবশেষে তাঁর মৃতদেহ উদ্ধার হওয়ায় জল্পনার অবসান হল।
এ দিন গৌতমের দেহ এসএসকেএম-এ নিয়ে যাওয়া হলে তাঁকে মৃত বলে ঘোষণা করা হয়।
গৌতম মণ্ডলের দেহ উদ্ধার হওয়ায় মৃতের সংখ্যা দাঁড়াল তিন। মোট আহত ২৭ জন।
প্রসঙ্গত, গৌতমের দেহ উদ্ধার হওয়ার পরেই নিজেদের দল তুলে নিল এনডিআরএফ। বিপর্যয় মোকাবিলা দল এখনও ঘটনাস্থলে আছে।